Alueiden komitean antama lausunto aiheesta "Ehdotus: Euroopan parlamentin ja neuvoston asetus yhteisestä hankintasanastosta (CPV)"



Virallinen lehti nro C 192 , 12/08/2002 s. 0050 - 0052



Alueiden komitean antama lausunto aiheesta "Ehdotus: Euroopan parlamentin ja neuvoston asetus yhteisestä hankintasanastosta (CPV)" (2002/C 192/12) ALUEIDEN KOMITEA, joka ottaa huomioon ehdotuksen Euroopan parlamentin ja neuvoston asetukseksi yhteisestä hankintasanastosta (CPV) KOM(2001) 449 lopullinen, ottaa huomioon neuvoston 15. syyskuuta 2001 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon puheenjohtajansa 11. syyskuuta 2001 tekemän päätöksen antaa valiokunta 6:n "työllisyys, talouspolitiikka, yhteismarkkinat, teollisuus, pk-yritykset" tehtäväksi laatia aiheesta lausunto, ottaa huomioon komission tiedonannon julkisista hankinnoista Euroopan unionissa, KOM(98) 143 lopull., ottaa huomioon lausuntonsa "Komission tiedonanto - julkiset hankinnat Euroopan unionissa", CdR 108/98 fin(1), ottaa huomioon komission vihreän kirjan "Julkiset hankinnat Euroopan unionissa: tulevaisuuden kysymyksiä", KOM(96) 583 lopull., ottaa huomioon lausuntonsa vihreästä kirjasta aiheesta "Julkiset hankinnat Euroopan unionissa: tulevaisuuden kysymyksiä", CdR 81/97 fin(2), ottaa huomioon ehdotuksen Euroopan parlamentin ja neuvoston direktiiviksi julkisia tavara- ja palveluhankintoja sekä julkisia rakennusurakoita koskevien sopimusten tekomenettelyjen yhteensovittamisesta sekä ehdotuksen Euroopan parlamentin ja neuvoston direktiiviksi vesi- ja energiahuollon sekä liikenteen alan hankintoja koskevien sopimusten tekomenettelyjen yhteensovittamisesta, KOM(2000) 275 lopullinen ja KOM(2000) 276 lopullinen, ottaa huomioon lausuntonsa aiheista "Ehdotus Euroopan parlamentin ja neuvoston direktiiviksi julkisia tavara- ja palveluhankintoja sekä julkisia rakennusurakoita koskevien sopimusten tekomenettelyjen yhteensovittamisesta" ja "Ehdotus Euroopan parlamentin ja neuvoston direktiiviksi vesi- ja energiahuollon sekä liikenteen alan hankintoja koskevien sopimusten tekomenettelyjen yhteensovittamisesta", CdR 312/2000 fin(3), ottaa huomioon valiokunta 6:n 21. tammikuuta 2002 hyväksymän lausuntoluonnoksen CdR 391/2002 rev. 2, jonka esittelijä oli Catarina Segersten-Larsson (S-PPE, Värmlandin läänin maakäräjähallituksen jäsen, opposition edustaja), ja katsoo, että se suhtautuu hyvin myönteisesti yhteiseen hankintasanastoon (CPV) ja on tyytyväinen siihen, että koodista on julkaistu uusi paranneltu versio, mutta korostaa, että lisämuutosten tekoa on harkittava, jotta koodi olisi entistä tarkoituksenmukaisempi ja käyttökelpoisempi, hyväksyi 13. ja 14. maaliskuuta 2002 pitämässään 43. täysistunnossa (maaliskuun 14. päivän kokouksessa) yksimielisesti seuraavan lausunnon. 1. Alueiden komitean näkemyksiä ehdotuksista 1.1. Alueiden komitea pitää hyvin toimivaa hankintakoodia yhtenä edellytyksenä sille, että julkiset hankinnat toimivat käytännössä. Mikäli hankintayksiköt eivät pysty koodittamaan hankintojaan asianmukaisella tavalla, on vaarana, että mahdolliset tavarantoimittajat eivät löydä ilmoituksia, mikä puolestaan voi johtaa vajaatehoiseen kilpailuun. 1.2. Alueiden komitea on todennut julkisista hankinnoista antamissaan aiemmissa lausunnoissa olevan äärimmäisen tärkeää, että julkisia hankintoja koskevaa säännöstöä yksinkertaistetaan. Komitea suhtautuukin erittäin myönteisesti komission ehdotukseen yhden ainoan hankintakoodiston käytöstä. Se yksinkertaistaa sekä hankinnoista vastaavien että tavarantoimittajien työtä. Komitea tukee täysin ajatusta, että toimiva kodifiointijärjestelmä on erinomainen apuväline hankintayksiköiden ja tavarantoimittajien toiminnan helpottamiseksi ja vähentää huomattavasti väärinkäsitysten vaaraa. Lisäksi se säästää aikaa ja kustannuksia toiminnan tehostumisen ansiosta. 1.3. Alueiden komitea suhtautuu myönteisesti CPV-nimikkeistön uuteen paranneltuun versioon, mutta katsoo, että siinä on edelleen puutteita, joiden vuoksi se on vaikeaselkoinen. Syynä tähän on muun muassa se, että monet hankinnoista vastaavat tahot pitävät nimikkeistön perusrakennetta epäloogisena. Sitä pidetään myös paikoitellen aivan liian yksityiskohtaisena, kun taas toisissa osissa jaottelu on liian karkea. 1.4. Vaikeaselkoisesta jaottelusta voidaan mainita seuraavat esimerkit: Tutit ja luottokortit ovat samassa ryhmässä. Erääseen toiseen ryhmään on sisällytetty taulunkehykset, koukut ja renkaat sekä laivanpotkurit. Lääketieteessä käytettävät pumput kuuluvat samaan ryhmään betonipumppujen kanssa. Sairaalan vuodevaatehuolto lasketaan terveyspalveluksi, kun taas hoitohenkilökunnan vaatehuolto kuuluu pesulapalveluihin. Toinen ongelma on, että tietyt tuotteet löytyvät useista eri ryhmistä, jolloin hankintayksiköiden on vaikea tietää, ovatko he ilmoittaneet oikean tuotteen. Myös lääkeaineiden koodit tuottavat paljon ongelmia. Eri ryhmien määrittelyt koetaan hyvin vaikeaselkoisiksi. Lääkehankinnoista vastaavien on vaikea ymmärtää, miksi on päädytty juuri nimikkeistössä käytettyyn jaotteluun. Ihmetystä herättää esimerkiksi se, miksi valmisteiden joukossa on eritelty viisi rokotetta, kun taas monien lääkeaineryhmien luokittelu puuttuu kokonaan. 1.5. Alueiden komitea korostaa, että sähköinen kaupankäynti yleistyy jatkuvasti jäsenvaltioissa. Toimiva hankintanimikkeistö on yksi kyseisen kaupankäynnin optimaalisen toiminnan edellytyksistä. 1.6. Alueiden komitea huomauttaa, että paranneltu CPV voisi myös toimia välineenä, jonka avulla komissio saisi virheetöntä hankintatilastotietoa suoraan TED-tietokannasta(4), jolloin hankintayksiköiden hallinnollinen taakka vähenisi. 1.7. Alueiden komitea huomauttaa, että CPV on esimerkki tapauksesta, jossa eurooppalaisesta hallintotavasta annetussa valkoisessa kirjassakin(5) korostettu AK:n varhainen osallistuminen ja alue- ja paikallistoimijoiden tiivis liittäminen EU-politiikan valmisteluun jäsenvaltioissa olisi vahvistanut Euroopan komission konsultointimenettelyä, sillä vain CPV:n parissa säännöllisesti työskentelevät ammatinharjoittajat pystyvät tekemään järjestelmään riittävät muutokset. 1.8. Alueiden komitea kehottaa komissiota, Euroopan parlamenttia ja neuvostoa ottamaan huomioon tässä lausunnossa CPV:hen esitetyt muutokset sekä myös mahdolliset lisämuutosehdotukset, joita alue- ja paikallistoimijat tai heidän edustajansa esittävät CPV:tä koskevan päätöksentekoprosessin myöhemmässä vaiheessa. 2. Ehdotuksia koskevia alueiden komitean suosituksia 2.1. Alueiden komitea on huomauttanut useissa julkisista hankinnoista antamissaan aiemmissa lausunnoissa CPV:tä koskevista käytännön ongelmista(6). 2.2. Alueiden komitea pitää yhden koodin käyttöä myönteisenä järjestelmänä sillä edellytyksellä, että se toimii tyydyttävästi. Sekä hankintayksiköiden että yritysten taholta saatujen tietojen mukaan CPV-nimikkeistön paranneltu versio on edelleen epäselvä, epäyhtenäinen ja vaikeaselkoinen. 2.3. Suurena ongelmana pidetään epäloogista perusrakennetta. Tavaroiden jaottelun tulisi tapahtua mieluummin tuotteiden käyttötarkoituksen kuin valmistusaineiden mukaan. Valmistusaineen mukainen jaottelu aiheuttaa ongelman, että yksittäinen tuote voi esiintyä useassa eri kohdassa. Olisi harkittava hankintanimikkeistön jaottelua kansainvälisesti käytettyjen ja tunnettujen jaottelumenetelmien mukaisesti aloilla, joilla sellaisia on olemassa. Esimerkkinä voidaan mainita lääkeaineet, joihin soveltuisi ATC-järjestelmän mukainen jaottelu. ATC-koodin vahvistaa Maailman terveysjärjestö WHO, ja sitä suositellaan käytettäväksi lääkeaineiden käyttöä koskevissa selvityksissä. 2.4. Julkisissa hankinnoissa olisi tavoitettava myös sellaiset tavarantoimittajat, jotka eivät ole erikoistuneet julkisen sektorin hankintoihin tai tiettyyn maantieteelliseen alueeseen. Tällöin on huomattava, että tuotteiden ja palvelujen etsintää, valintaa ja tunnistamista varten on jo olemassa luokittelujärjestelmä UNSPSC (Universal Standard Products and Service Classification). Järjestelmä on saavuttanut suosiota monien käyttäjäryhmittymien keskuudessa sähköisessä kaupankäynnissä. 2.5. On tärkeää, että CPV ja UNSPSC toimivat joustavasti yhteen. Yhteentoimivuus saadaan aikaan esimerkiksi siten, että luodaan järjestelmien välinen ristikkäisviiteluettelo. Komission tehtävänä on siksi yhteistyössä UNSPSC:n kanssa huolehtia siitä, että järjestelmien välillä luodaan ja ylläpidetään ristikkäisviiteluetteloita, joita voidaan hyödyntää sähköisessä kaupankäynnissä. 2.6. Jotta CPV:n tarkistaminen, ylläpito ja päivitys onnistuisivat ja jotta saavutettaisiin yhteinen tavoite toimivan järjestelmän luomisesta, on aivan välttämätöntä, että hankinnoista käytännössä vastaavia sekä tavarantoimittajia otetaan mukaan kyseiseen työhön. Koska alue- ja paikallistaso vastaa huomattavasta osasta julkisia hankintoja, alueiden komitea suosittaa, että suuri osa hankinta-asiantuntijoista edustaa kyseistä tasoa. Bryssel 14. maaliskuuta 2002. Alueiden komitean puheenjohtaja Albert Bore (1) EYVL C 373, 2.12.1998, s. 13. (2) EYVL C 244, 11.8.1997, s. 28. (3) EYVL C 144, 16.5.2001, s. 23. (4) Tenders Electronic Daily. (5) Eurooppalainen hallintotapa - valkoinen kirja, KOM(2001) 428 lopullinen. (6) CdR 81/97 fin, kohdat 3.4.1-3.4.3; CdR 108/98 fin, kohta 3.3.5; CdR 312/2000 fin, kohdat 2.8.1-2.8.4.